Malema sê hy sal in hof antwoord oor skietery-klag‘n Skermgreep uit die video wat wys hoe EFF-leier Julius Malema in Mdantsane in die Oos-Kaap losbrand. EFF-leier Julius Malema het Donderdag bevestig die polisie het hom gevra om ŉ waarskuwingsverklaring af te lê oor sy beweerde afvuur van ŉ vuurwapen tydens die party se verjaardagviering by ŉ stadion in Oos-Londen in die Oos-Kaap verlede jaar. “Die polisie het my genader en gesê hulle wil my Dinsdag sien vir ŉ waarskuwingsverklaring. Ek dink hulle het besluit om my aan te kla. Geen probleem nie, dis my lewe. “Ek en die establishment baklei altyd. Die polisie sê hulle het besluit om my aan te kla, maar gaan wag vir die gepaste tyd. Wat is die gepaste tyd? As ŉ misdaad gepleeg is, moet die polisie dadelik en beslissend optree,” het Malema gesê. “Hulle gaan my aankla en ek sal in die hof antwoord. Ek het besluit om stil te bly en dit is my reg. Ek hoor mense praat van ŉ aanvalsgeweer. Ek ken nie daai dinge nie. Dit is nie ŉ groot kwessie nie. As jy in die politiek is, word jy aangekla of tronk toe gestuur.” Die Nasionale Vervolgingsgesag (NVG) het Donderdag bevestig dat hy ŉ besluit geneem het oor Malema se vervolging, maar wou nie sê wát die besluit is nie. In die video van die skietery wat soos ŉ veldbrand versprei het, kan gesien word hoe Malema op die verhoog saam met ander ampsdraers van die EFF dans, waarna Malema ŉ aanvalsgeweer gryp en oënskynlik skote in die lug skiet. Die EFF het destyds gesê dit was nie ŉ regte wapen nie.